Source: http://www.baumagazin.sk/rusite-pokojne-byvanie-ostatnych-vlastnikov-bytov-a-nebytovych-priestorov-sud-moze-nariadit-predaj-vasho-bytu/
Timestamp: 2019-10-19 06:57:45+00:00

Document:
Rušíte pokojné bývanie ostatných vlastníkov bytov a nebytových priestorov? Súd môže nariadiť predaj vášho bytu | Baumagazin.sk
Rušíte pokojné bývanie ostatných vlastníkov bytov a nebytových priestorov? Súd môže nariadiť predaj vášho bytu
Autor: Lubos Jurovaty 5. marca 2019 0 Komentáre
byt, zákon
Život v bytovom dome znamená pre všetkých jeho obyvateľov dodržiavanie určitých pravidiel. Nie je to absolútna a nekontrolovateľná sloboda, ktorú kúpou nového bývania a na základe určitých vlastníckych práv k nehnuteľnosti získavate. Tieto pravidlá a určité normy sú založené na vzájomnom rešpekte a ohľaduplnosti a pokiaľ sa nad určitú únosnú mieru sústavne porušujú, môže súd na návrh spoločenstva alebo niektorého vlastníka bytu nariadiť predaj samotného bytu.
Mnohí majitelia a nájomníci si to ale neuvedomujú a ohrozujú tak svoje vlastné bývanie a strechu nad hlavou. Každý obyvateľ by si mal byť predsa vedomý toho, že v takomto bytovom komplexe nie je nikdy sám a postoj k iným nájomníkom by mal byť čo najlepší, bez ohľadu na to, aké sympatie k nim máte.
V opačnom prípade existuje niekoľko zákonných pravidiel týkajúcich sa bývania v bytových a nebytových priestoroch, ktoré pred takýmto neprimeraným správaním ostatných vlastníkov alebo nájomníkov nehnuteľnosti chránia.
A aby ste do budúcna vedeli, s ktorým konaním to môže byť už na hrane, prinášame vám prehľad najčastejšie problémových situácií, s ktorými sa pri takomto spôsobe bývania určite stretnete.
Zabúdame na pravidlá slušnosti a morálky
Zákon a ústava by nám mali zaručovať konkrétne práva, hodnoty a istotu. Mnohí ľudia dnes ale zabúdajú nielen na normy stanovené zákonom, ale aj na základné pravidlá slušnosti a určitej kultúry.
V dôsledku neprimeraného postoja a správania niektorých jednotlivcov potom ostatní občania trpia. Dobrých príkladov existuje niekoľko.
Najčastejšie zahŕňajú nemorálne správanie v bytovom dome, systematické porušovanie prípustných noriem hluku, rušenie nočného pokoja, obmedzovanie a ohrozovanie zdravého bývania a v krajných prípadoch aj života. Aj tieto veci a situácie sa ale dajú riešiť.
Naštudujte si zákon o vlastníctve bytových a nebytových priestorov
Okrem doplnenia si základných vedomostí, získate týmto prehľadom právne argumenty, s ktorými sa môžete obrátiť na príslušný orgán, ktorý by mal veci riešiť. Konkrétne ide o zákon číslo 182/1993 Z. z. o vlastníctve bytov a nebytových priestorov, po ktorého preštudovaní možno zistíte, ako si poistiť svoje pokojné bývanie.
Nájdu sa na každom jednom sídlisku, no často zabúdajú na fakt, že šírenie určitých tónov, zvukov a vibrácií sa v súvislosti so špecifickou konštrukciou bytového komplexu prenáša aj na susedné obytné priestory.
A netýka sa to len nočného pokoja v čase od 22:00 do 06:00 hod rannej. V súlade s normami, spomínaným zákonom a vyhláškou č. 549/2007 Z. z. Ministerstva zdravotníctva Slovenskej republiky si musíte dávať pozor aj na rušenie pokoja počas dňa, ktoré by nemalo prekročiť určité hodnoty a dB.
Vieme, že v rámci dobrých susedských vzťahov to jeden, dva alebo viac krát tolerujete, ale sústavné rušenie hlasnou hudbou môže byť stíhané. A ak si nedáte povedať, už na návrh jedného vlastníka alebo spoločenstva, môže súd nariadiť predaj vášho bytu a vy sa budete musieť vysťahovať.
Pre informáciu takých 80 dB predstavuje hluk auta, motocyklu, hlučnej ulice, zvuk orchestra alebo krik, čo už počas dňa, samozrejme, ak neplánujete rekonštrukciu, nie je vždy a pre všetkých prípustné a majú právo sa ohradiť.
Fajčenie je ďalší problém, ktorý môže nefajčiarom spôsobiť nepríjemnosti, a to nielen na verejnosti. Ak ste tomuto zlozvyku podľahli, nikto z vlastníkov vás za to odsudzovať nemôže, no nesmiete touto činnosťou ohrozovať ich zdravie a slobodu.
Zakázať vám to zatiaľ zákon celkom nemôže, ale aj fajčenie alebo grilovanie na balkóne môže byť považované za porušenie práv a povinností vlastníkov bytov a nebytových priestorov, o ktorých hovorí zasa konkrétnejšie §11 už spomínaného zákona č. 182/1993 Z.z.
Ak je vaše bývanie druhými susedmi obťažované nad mieru primeranú pomerom, môžete sa domáhať svojich práv aj v občianskom zákonníku č. 40/1964 , konkrétne vám pomôže napríklad §127.
Prach, plyny, para, popol, tienenie, vibrácie, odpady a iné, bývajú predsa častým dôvodom sporov a žiadny vlastník bytu by vám nemal takto škodiť – teda nad „mieru primeranú pomerom„.
Na koho sa v prípade porušenia obrátiť?
Ak nepomôže dohoda, rešpekt a vzájomná tolerancia, každá bytová jednotka alebo podobný komplex má svojho správcu, ktorý by mal upovedomiť majiteľa nehnuteľnosti o nevhodnom správaní a náprave.
Ak to nezaberie, môžete ísť na obecný alebo mestský úrad a dovolávať sa spravodlivosti tam, pomôcť by vám mala v krajných prípadoch aj polícia. Dlhodobo pretrvávajúce problémy sa tiež riešia aj na schôdzach. A ak v súvislosti s bývaním skutočne preukážete zasahovanie iným vlastníkom bytu do vašich práv, je možné sa obrátiť aj na súd.
Niekedy pomôže presklenie balkóna, obmedzenie niektorých činností a správať sa k druhým ľuďom tak, ako by ste chceli, aby sa správali oni k vám. Nikdy neviete, ako rýchlo sa môže karta obrátiť a budete potrebovať pomoc toho najbližšieho suseda, s ktorým ste ale príliš dobré vzťahy doteraz nemali.

References: Súd 
 Súd 
 súd 
 súd 
 §11
 §127